यह एक सच है कि हम इक्कीसवीं सदी में जी रहे हैं, जो सूचना ज्ञान-विज्ञान और प्रौद्योगिकी का युग है। जहाँ समूची दुनियाँ सिमट-सी गयी है। जहाँ भारत देश की पहचान एक उभरती हुयी शक्ति के रूप में बतायी जा रही है, विश्व के बड़े बाजार के रूप में ज्यादा। कहा यह भी जाता है कि भारत ‘विश्वग्राम’ के कॉन्सेप्ट का अभिन्न हिस्सा है। किंतु ऐसे ही समय में, जहाँ भारत को एक विकसित राष्ट्र कहकर इसका सब-कुछ उजला-उजला बताया जा रहा है, उसका एक दूसरा भी पक्ष है। जिसके अनुसार भारत राष्ट्र का एक बड़ा भू-भाग, जहाँ रौशनी की जगह गहन अँधेरा है। जहाँ, भूख का तांडव प्रतिदिन होता है। जहाँ, असभ्य और अस्तित्वहीन समझे जाने की घृणा और अपमान के साये में बस साँस ले रही जिंदगी है।